1Xo'on chupan jubi', i Jesus ca tijin chi qui solixic i tinimit, tak i aldéa, chu bixquil u tzij i Dios chique. Xu paxsaj i 'utz laj tzij re u 'atbal tzij i Dios chique i aj pa tak tinimit-le. I cablajuj rapostelab xak xe 'e ru'. 2Xak je 'o jujun ixokib je terejnak bi chiquij chi je utzirsam rumal i Jesus. 'O jujun chique, 'elsam ni itzel tew chique, xak 'o jujun chique chi je utzirsam na che tak yobil. Jun chique are i ati Mariy chi xak Magdaléna ca bix che. Are ire-le chi je wukub itzel tew 'elsam na che rumal i Jesus. Jun chic chi xa 'e cu' are i ati Wan, chi rixokil i ma Chus, jun achi nim u patan chirij i rey ma Heródes. Jun chic chi xa 'e cu' are i ati Susan. Xak je q'ui chic i ixokib xe 'e cu', tobal-que ru' i qui mer ique wach i rajwaxic chique. 4Je q'ui i winak xe 'el pa qui tinimit chu tayic u tzij i Jesus. Ire, are xrilo xe moltaj mas i winak, xu bij i tijojbal tzij-i chique: 5—'O jun achi xa 'e chu tiquic u ticon. Are xu quirij bi i rija', 'o jubi' xtzak pa be. Rumal-i, xa xya'yax u wi che akan, xak xe c'un i tz'iquin y xqui tij bic. 6Xak 'o jubi' chic xtzak pa abaj, y are xalax lok, xa xchakijic, man n-ch'enen ti ulew pa i 'o wi. 7Xak juban chic xe tzak pa q'uix; i q'uix xq'uiyic y xu camsaj i ticon. 8Xak 'o ni ija xe tzak pa 'utz laj ulew, y are xq'uiyic xu ya ni u wach chom; 'o ni rakan xu ya jun ciénto u wach. I Jesus, are xutzin u bixquil ile chique, co xsiq'uin chu bixquil i tzij-i: —We yix 'o i xiquin chu tayic, chi ta 'uri u be —xu bij. 9Are 'uri i u tijoxelab xqui tz'onoj che wach usuc' i tijojbal tzij-le chi xu bij. 10Ire xu bij chique: —Yix 'ut, Dios u yom chiwe chi qui ta u be i u 'atbal tzij ire, chi n-xa 'etamax ta ujer; xui-ri, i to' winak, xa ru' tijojbal tzij ca 'ani i c'utunic chique, man que'el chique chi que tan neri, péro n-quiqui ta tu be, que tzun neri, péro n-quiquil taj —xu bij. 11Te'uri i Jesus xu bij chique: —Quin bij 'uri chiwe wach usuc' i tijojbal tzij xin bij-le. I ija-le chi xin bij, que'elok are u tzij i Dios. 12Ni'pa i ija chi xtzak pa be, que'elok are i winak chi quiqui ta, xui-ri, ca c'un ni itzel, y cresaj i tzij piqui c'ux. N-craj ti ire we quiqui coj i tzij chi qui tom, xak que 'el chupam i qui mac rumal. 13Ni'pa i ija xtzak pa abaj, que'elok are i winak chi quiqui ta i tzij, y que quicotic xqui cojo, péro je pacha ticon n-ta kas ra' 'enak pa jyub. Ique xa 'atal 'ij que cojon che, y are ca pe jun c'ax piquiwi, caco'taj canok. 14Ni'pa i ija xtzak pa q'uix je are pacha i winak chi quiqui ta i tzij, xui-ri are que 'e chic, 'o i ca chupsaw i 'utz piqui c'ux: xa que c'achir rumal i qui c'aslemal waral chuwach i jyub ta'aj, xa quiqui tzucuj ubitak-que, xak xa quiqui ch'ob i qui rayijbal; ile xa cu chup i 'utz laj tzij piqui c'ux. Que'elok je pacha ticon chi n-ca wachin taj. 15Are ija chi xtzak pa 'utz laj ulew, ile queje pacha i winak chi lic cacaj quiqui ta i 'utz laj tzij, lic je sic'aj chu cojic; n-quiqui mayij ti u 'onquil wach i qui tom, c'a ca wachin ni 'utz pi qui c'aslemal. 16Yix, are qui tzij jun cantil, n-qui ch'uk ta 'uri u wi, xak n-qui min ta chuxe' i ch'at. Are i qui 'ano, qui ya 'an chicaj, man ni'pa i que oc bi pa ja que tzun na. 17Ni'pa i maja ca 'alijinic, ca 'alijinsax na; xak ronojel ni'pa uwam u wach 'is quelsax na chi sak. 18Rumal-i, chi cojo retalil wach quin bij. Jun, we 'o na chic 'o ru', ca ya' na mas 'uri che; xak queje i jun, we n-ta 'o ru', ca 'elsax na i jubi' che, chi cu bij ire 'o ru', —xu bij i Jesus chique. 19Te'uri i je u cha' i Jesus, chilam i u chuch xe upon ru' ja, pa 'o wi ire. N-xe oc ta ru', cumal i uq'uial winak. 20Te'uri xbix che i Jesus: —I a chuch je 'o chi sak, cu' a cha' —xcha. 21I Jesus xu bij 'uri: —Je ni'pa i quiqui coj retalil che u tzij i Dios, xak que cojon che, je are ique je in chuch in cha' —xu bij chique. 22Che tak i 'ij-le, i Jesus xa 'an pa bárco cu' u tijoxelab. Xu bij chique: —Jo', coj 'ax ch'akap che i alagun —xu bij. Xqui jek 'uri 'axic chuwi ya. 23Are que tijin chi be, i Jesus xwaric. Xak te'et, xc'un jun nim laj tew puwi i ya; i bárco xu ticba nojic che i ya. Laj xmuktaj rumal. 24Are 'uri ique xe 'e ru' i Jesus y xqui c'astaj. Xqui bij che: —¡Tijonel! ¡Ka Tijonel! ¡Coj muktaj pa ya! —xqui bij che. I Jesus xwalijic y xu 'atij i tew, i ya. Are 'uri i ya n-xsilab ta chic, xak i tew; 'is xe uxlanic. 25Te'uri i Jesus xu bij chique u tijoxelab: —¿Wuchac xi sach u cubibal i c'ux? —co'ono. Ique, are xquilo, lic xqui xij quib, lic xqui bisoj. Xqui bij chiquiwach: —¿Bi chi achial ire-le, chi cu 'atij i tew, i ya, y que cojon che? —que cha. 26Que tijin qui 'enam chuwi ya, c'a xe upon che i jyub, Gadára u bi. I jyub-le ca canaj ch'akap re i jyub Galiléa. 27I Jesus, are xkaj li pa bárco, xc'un jun achi ru', aj Gadára. I achi-le, ya ujer tan, 'o juban itzel tew che. Rumal-i, lic n-tu 'u' cu cojo, xak n-ru' ja ta jekel wi, xa chuwi tak camnak jekel wi. 28Are xril u wach i Jesus, xu jek siq'uinic, xuqui la chuwach, y co xu bij: —¿Wach col a tzucuj wu' yin, Jesus, chi at u C'ojol i Dios 'Atz u 'Ij? Lic quin tz'onoj chawe, ¡min a ya pa tojpen! 29Queje xu bij ile che, man i Jesus ca tijin chic chu bixquil che i itzel tew chi quel che achi. I itzel tew-le, nic are wi cu ya i u cho'ab che i achi. I winak q'uialmul qui chapom i achi y qui ximom i rakan y u 'ab ru' carena. Ire xa cu rakij, y ca 'anmaj na pa tak jyub tz'inilic, c'amtal bi rumal itzel tew-le. 30I Jesus xu tz'onoj che: —¿Wach a bi? —co'ono. —Legion in bi —xu bij. Queje xu bij i itzel tew ile, man je q'ui je 'o che i achi. 31I tak itzel tew-le lic xqui tz'onoj che i Jesus: —Moj a tak bi pa ka c'ujibal pu jyub —xqui bij. 32Chu nakaj pa que ch'a'at wi, je 'o uq'uial ak, que tijin chi wa'im chuwa tak jyub. I itzel tew lic xqui tz'onoj che i Jesus chi cu ya chique que oc na chique i ak. Ire xu ya chique pacha xqui tz'onoj; 33xe 'el 'uri che achi y xe oc chique i ak. Are 'uri i ak xe 'e pa'anem, xqui c'ak bi quib pa siwan, y xe tzak pa ya. Xe ji'ic, xe camic. 34I je aj chajil ak, are xquil ile, xe 'e pa'anem pa tinimit. Xqui jek u bixquil tzam tak ja, te'uri xqui paxsaj rason ronojel i tinimit, wach xquilo. 35I winak, are xqui ta ile, 'is xe 'e chi rilic wach i xa 'antajic. Are xe upon chila pa 'o wi i Jesus, xquil i achi chi 'elsam chic itzel tew che. Ire cul chuwach i Jesus; u cojom chic u 'u', 'utz chic u no'oj. I winak lic xqui xij quib rumal. 36Ni'pa i xquilo wach i xu 'an i Jesus, xe oc chu bixquil chique i juban wach i rutzirsaxic i achi xu 'ano. 37Are 'uri, conojel i aj Gadára lic xqui tz'onoj pawor che i Jesus chi quel chila pa Gadára, man lic xqui xij quib che. Rumal-i, i Jesus xoc chic pa bárco y xtzalijic. 38I achi chi xel bi itzel tew che, lic craj 'enam ru', xui-ri, i Jesus n-xu ya ta che. Xu bij che: 39—Chat tzalij chi awachoch y cha lapa ni'pa i u 'anom i Dios chawe —co'ono. Te'uri i achi xa 'ec; 'is xu paxsaj pa tinimit wach i nim laj 'utz xa 'ani che rumal i Jesus. 40I Jesus, are xa 'ax chic ch'aka ya, i winak lic que quicotic xqui c'ulaj. Conojel lic coy'em ni u c'unic. 41Are 'uri, xupon jun achi, ma Jáiro u bi; nim u patan pa molbal'ib que i aj Israel winak. Ire xuqui chuwach i Jesus, lic xu tz'onoj che chi ca 'e ru' pa rachoch. 42Queje xo'on ire ile, man 'o jun u mi'al ya ca camic. I rac'al-le, xa jun chirij, 'o cablajuj junab che. I Jesus, are ca tijin chi be, je q'ui i winak je teren chirij; ire lic ca pitz'pat chiquixol. 43Chiquixol i winak-le, 'o jun ixok iwab. 'Ax iwab wi; cablajuj junab 'o chic i yobil che; n-ca tani ta chic. Ire u sachom chic ronojel u mer cu' i doctor; mi jun xtiqui chi rutzirsaxic. 44Ire xtejeb pan chirij i Jesus xu yin pan u chi' u 'u'. Are 'uri xtani i u quiq'uel. 45I Jesus xu bij: —¿Pachin xin u yino? Y conojel xqui bij: —N-yoj taj —xe cha. I ma Pédro, cu' i rachi'il xqui bij che i Jesus: —Ka Tijonel, lic je q'ui i winak cat qui pitz'o, cat qui tacpuj, ¿y yet ca tz'onoj chake pachin xat u yino? ¿Wach retamaxic caka 'an yoj? —xe cha. 46I Jesus xu bij: —Katzij 'o ni xin yinawic, man xin na'o 'o ni xwutzirsaj ru' in cho'ab —co'ono. 47I ixok, are xu ta ile, xrilo chi Jesus reta'am chic wach u 'anom che. Ire, ca sicsatic, xuqui chuwach i Jesus, y xu bij che chiquiwach conojel i winak wach rumal xu yin u 'u'. Xak xu bij chi juntir xutziric. 48Te'uri i Jesus xu bij che: —Wac'al, xat utziric rumal u cubibal a c'ux chwe. Jat, mat c'achir chic —co'ono. 49C'a ca ch'a'at i Jesus are xupon jun aj ru' ja re i ma Jáiro chi achi nim u patan pa molbal'ib. Xu bij che u patron: —I a mi'al ya xcamic; n-ta chic u chac we ca 'e i tijonel awu' —xu bij. 50Are xu ta i Jesus ile, xu bij che i ma Jáiro: —Mat oc 'il che, xui cha cuba a c'ux chwe, y awac'al cutzir na —xu bij. 51Are xupon ru' ja, n-xu ya ta chique i winak que oc bi ru' pa ja. Xui xoc bi i ma Pédro cu' i ma Jacóbo, y ma Wan, xak i u kajaw i u chuch i ali. 52I winak 'is que o'ic, que siq'uinic rumal i camnak. I Jesus xu bij chique: —Mix o'ic; i ali n-camnak taj. Ire xa ca waric —co'ono. 53I winak xa xqui tze'ej che, man queta'am ique chi camnak chic. 54I Jesus are 'o ru' i ali, xu chap u 'ab y co xu bij che: —Ali, ¡Chat walijok! —co'ono. 55Are 'uri xc'un sak chuwach, y juntir xwalijic. Te'uri i Jesus xu bij chique chi quiqui ya u wa i ali. 56I u chuch u kajaw lic xqui bisoj. I Jesus xu bij chique chi mi xa ta jubi' quiqui lapo wach xo'on che i ali-le.
SAN LUCAS 8